Rådets afgørelse

af 9. april 2001

om afslutning af konsultationerne med Republikken Fiji i henhold til artikel 96 i AVS-EF-partnerskabsaftalen

(2001/334/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til AVS-EF-partnerskabsaftalen undertegnet i Cotenou (Benin) den 23. juni 2000, og som er taget i foreløbig anvendelse ved AVS-EF-Ministerrådets afgørelse 1/2000,

under henvisning til den interne aftale om de foranstaltninger, der skal træffes, og de procedurer, der skal følges, ved gennemførelse af AVS-EF-partnerskabsaftalen, som er taget midlertidigt i anvendelse ved afgørelse truffet af repræsentanterne for medlemsstaternes regeringer den 18. september 2000, særlig artikel 3,

under henvisning til forslag fra Kommissionen, og

ud fra følgende betragtninger:

(1) De væsentlige elementer, der er omhandlet i artikel 9 i AVS-EF-partnerskabsaftalen, er blevet krænket ved den forfatningsstridige udskiftning af Fijis demokratisk valgte regering og ophævelsen af forfatningen af 1997.

(2) Der blev den 19. oktober 2000 ført konsultationer i henhold til artikel 96 i AVS-EF-partnerskabsaftalen, hvor Fijis myndigheder gjorde rede for deres synspunkter og afgav særlige tilsagn navnlig med hensyn til tidsplanen for revisionen af forfatningen, afholdelsen af frie og retfærdige valg før udgangen af juni 2002 og retsforfølgningen af dem, der var ansvarlige for kuppet den 19. maj.

(3) Der er også taget hensyn til den positive udvikling, der fornylig har fundet sted med hensyn til Fijis politiske udvikling mod et demokratisk styre, som overholder ovennævnte tilsagn.

(4) Fiji har stadig ikke indført et fuldt demokratisk styre -

TRUFFET FØLGENDE AFGØRELSE:

Artikel 1

Konsultationerne med Republikken Fiji i henhold til artikel 96, stk. 2, litra c), i AVS-EF-partnerskabsaftalen afsluttes.

Artikel 2

De foranstaltninger, der er omhandlet i vedlagte udkast til skrivelse, vedtages som egnede foranstaltninger i henhold til artikel 96, stk. 2, litra c), i AVS-EF-partnerskabsaftalen.

Rådet ophæver disse foranstaltninger, når der er afholdt frie og retfærdige valg, og en lovlig regering er indsat i Fiji under vilkår, der sikrer respekten for menneskerettighederne, de demokratiske principper og retsstatsprincippet.

Denne afgørelse tages op til fornyet behandling inden seks måneder.

Artikel 3

Denne afgørelse har virkning fra dagen for offentliggørelsen i De Europæiske Fællesskabers Tidende.

Udfærdiget i Luxembourg, den 9. april 2001.

På Rådets vegne

A. Lindh

Formand

Udkast til brev til præsidenten for Republikken Fiji

Bruxelles, den...

Hans Excellence Ratu Josefa ILOILO

Præsident for Republikken Fiji

Government House SUVA / FIJI

Den Europæiske Union tillægger bestemmelserne i artikel 9 i AVS-EF-partnerskabsaftalen den allerstørste betydning. De væsentlige elementer i partnerskabsaftalen med hensyn til respekt for menneskerettigheder, demokratiske institutioner og retsstatsprincippet er selve grundlaget for vore forbindelser.

Den Europæiske Union fordømte derfor kuppet den 19. maj 2000 og gav udtryk for sin alvorlige betænkelighed i anledning af den påfølgende politiske udvikling i Fiji og beklagede afsættelsen af præsident Ratu Sir Kamisese Mara, gidseltagningen og den forfatningsstridige indsættelse af en anden regering end den demokratisk valgte og ophævelsen af forfatningen af 1997.

Rådet for Den Europæiske Union besluttede derfor den 4. august 2000 at indbyde Fijis myndigheder til konsultationer med henblik på vurdere situationen i detaljer og afhjælpe den.

Disse konsultationer fandt sted den 19. oktober 2000 i Bruxelles. En række centrale spørgsmål blev behandlet, og Fijis myndigheder, repræsenteret af Kaliopate Tavola, udenrigsminister og minister for udenrigshandel og sukker i Fijis midlertidige regering, fremsatte Fijis synspunkter og afgav en række tilsagn vedrørende en tidsplan for revisionen af forfatningen, afholdelse af frie og demokratiske valg inden for 18 måneder samt retsforfølgning af dem, der var ansvarlige for kuppet.

Efterfølgende er begivenhederne i Fiji generelt gået i en mere positiv retning, end scenariet i oktober 2000 kunne give indtryk af.

Den Europæiske Union ser positivt på appelrettens dom af 1. marts 2001, hvori det fastslås, at forfatningen af 1997 fortsat er Fijis øverste lov.

Den Europæiske Union ser positivt på meddelelsen om, at der vil blive afholdt valg fra den 25. august til den 1. september 2001 i henhold til forfatningen af 1997. Hvis disse valg afholdes under frie og fair forhold, skulle det danne grundlag for fuldstændig genindførelse af demokratiet i Fiji inden for en nærmere fastsat periode.

På baggrund af ovenstående har Den Europæiske Union besluttet at afslutte konsultationerne i henhold til artikel 96 i AVS-EF-partnerskabsaftalen. Unionen har i den forbindelse besluttet at træffe følgende foranstaltninger i henhold til aftalens artikel 96, stk. 2, litra c):

- meddelelse af bevillingen under 9. EUF vil ske, så snart frie og retfærdige valg har fundet sted, og en lovlig valgt regering er blevet indsat

- finansiering og gennemførelse af nye programmer og projekter under de vejledende programmer under 6., 7. og 8. EUF videreføres, så snart frie og retfærdige valg har fundet sted, og en lovlig regering er blevet indsat.

Igangværende projekter vil blive gennemført som planlagt med skyldigt hensyn til fællesskabsbistandens neutralitet i tiden op til valgene.

Bidragene til regionale projekter, humanitære foranstaltninger, handelssamarbejde og handelsrelaterede præferencer vil heller ikke blive påvirket, således at det undgås at skade Fijis befolknings økonomiske interesser.

Unionen er ligeledes villig til at støtte Fijis tilbagevenden til demokratiske tilstande.

Så snart frie og retfærdige valg har fundet sted, og en lovlig regering igen er indsat under omstændigheder, som sikrer respekten for menneskerettighederne, for de demokratiske principper og retsstatsprincippet, vil ovennævnte foranstaltninger blive ophævet. Under alle omstændigheder vil Unionen tage denne afgørelse op til fornyet overvejelse inden seks måneder.

Den Europæiske Union vil fortsat følge begivenhederne i Fiji nøje, navnlig med hensyn til opretholdelse af lov og orden, gennemførelsen af valgkampen, dannelsen af en lovlig regering og retsforfølgningen af George Speight og hans tilhængere.

Den Europæiske Union understreger på ny sit ønske om at fortsætte dialogen med Fiji på grundlag af AVS-EF-partnerskabsaftalen.

På Kommissionens vegne

...

På Rådets vegne

...